Obama Liviyadagi missiyani tushuntirdi
"Liviyaning 42 yillik johil rahbari Muammar Qaddafiyga qarshi chora ko'rishga majbur bo'ldik",- deydi Amerika prezidenti.
Barak Obama bugun Vashingtonda AQSh Mudofaa Universitetidan turib, xalqqa murojaat etdi. "Qaddafiy o'z xalqini qirib tashlashga, unga qarshi bosh ko'targanlarni shafqatsiz jazolashga ahd qilib, uni bajarishga kirishgach, biz ittifoqchi davlatlar bilan bu masalani BMT Xavfsizlik Kengashiga olib chiqdik. Kengash harbiy chora ko'rishni ma'qul deb topdi. Oldimizda ikki yo'l, biri Qaddafiyni to'xtatish, ikkinchisi esa qatliomqa qarab qo'l qovushtirib turish. Yana bir kun kutganimizda, Bing'ozi - muxolifat nazorati ostidagi shahar qonga botgan bo'lar edi. Biz vijdonan ish tutdik. BMT Xavfsizlik Kengashi rezolyutsiyaga binoan harakat qildik. Arab hamjamiyati biz tomonda ekanini bayon qildi. Asosiy maqsad - Muammar Qaddafiy qo'li ostidagi strategik inshootlarni, havo kuchlariga qarashli obyektlarni yo'q qilish",- deydi Barak Obama. Prezident deydiki, Amerikani zo'ravonlikda ayblab, tanqid qilish o'rinsiz. "Liviyaga nisbatan harakatlar - xalqaro missiya. 30 martdan boshlab havo hujumlari NATO izniga o'tadi. Qaddafiyga bosim berishda davom etamiz. Bu zolim tuzumni moliya, texnik vositalar va harbiy salohiyatidan ayirish kerak",- deydi Obama. "Missiya insonlar hayotini asrab qolishni ko'zlaydi. Shuningdek, biz Liviyada erkinlik va adolat ta'minlanishi uchun uzoq muddatli yordam berishga bel bog'laganmiz". "Amerikaliklar orasida Liviyadagi harakatlarga qarshilik kuchli ekanini bilaman", - deydi Obama. Rahbari zolim bo'lgan har bir davlatga nisbatan shunday ish tutmaymiz-ku deb so'rayotganlar ko'p. "Liviyada shunday murakkab vaziyatga duch keldikki, ma'muriyatim qarab tura olmadi. Amerika azaldan erkinlik tarafida bo'lgan. Xalqaro hamjamiyat bilan hamkorlikda chora ko'rishni xato deb bilmayman", - deydi Obama. Lekin Liviya taqdirini bu xalqning o'zi hal qiladi, jumladan, rahbarlikka kim kelishi va tuzum qanday bo'lishini. AQSh Qaddafiy hokimiyatdan ketishi kerak deb kelmoqda, ammo Obamaning ta'kidlashicha, bu missiya faqat qatliomning oldini olishni maqsad qiladi, xolos. "Mening asosiy vazifam -- Amerika xalqi manfaatlari va talablariga javob berish. Xavfsizligini ta'minlash. Bu ba'zida murakkab qarorlar qabul qilishni taqozo etadi. Liviyadagi ahvol balki hayotimizga bevosita ta'sir qilmayotgandir, ammo davlatimiz xalqaro maydonda yetakchilik qilib keladi va bu rolni saqlab qolish uchun zarur qadamlar qo'yayapmiz. Yakka holda emas, xalqaro hamjamiyat bilan hisoblashib harakat qilayapmiz",- deydi Obama. Amerika, deydi prezident, hech kimga buyruq bermaydi. Maslahat qilishi, madad ko'rsatishi mumkin, xolos. Maqsad, deydi u, xalqlar farovonligi yo'lida xizmat qilish, xalqaro rishtalarni mustahkamlash va kerak bo'lganda, tahdid ostida qolgan elatlarga yordamga berish.